লেবাননের রাজধানী বেইরুটের রাস্তায় পেন ফেরি করে যে দুটো পয়সা আসত, তা দিয়ে কোনওমতে মেয়ের খাবার জোটাতেন আবদুল হালিম আল-আত্তার। সিরিয়ায় ভিটেমাটি ছেড়়ে লাখো শরণার্থীর মতো অনিশ্চিতের দিকে যাত্রা শুরু করেছিলেন পরিবার নিয়ে। কিন্তু তার পর?

মেয়ের সঙ্গে নতুন বাড়িতে। ছবি: এপি
আত্তারের পেন ফেরি করার ছবি সোশ্যাল নেটওয়ার্কিং সাইটগুলিতে ভাইরাল হয়ে যায়। সেই ছবি পোস্ট করে নরওয়ের সাংবাদিক গিসুর সিমোনারসন আত্তারের জন্য টাকা তোলার আবেদন করেন টুইটারে। পাঁচ হাজার ডলার তোলার চিন্তাভাবনা ছিল।

এই সেই রেস্তোরাঁ। ছবি: এপি
কিন্তু বাস্তবে ওঠে তার অন্তত ৪০ গুণ! তিন মাসের ক্যাম্পেনে এই অর্থ দেখে অবাক হয়ে যান আত্তার নিজেও। কিন্তু তিনি তাঁর অতীত, তাঁর পরিজন, তাঁর বন্ধুদের ভোলেননি।

শোয়ারমা, পিটা ব্রেড-এর ব্যবসা এখন রমরমা। ছবি: এপি
২৫ হাজার ডলার তিনি দিয়েছেন সিরিয়ায় আক্রান্ত পরিজনকে। বাকি টাকা দিয়ে লেবাননে প্রথমে একটি রেস্তোরাঁ খুলেছিলেন। সেই ব্যবসাই কলেবরে বেড়ে এখন তিনটিতে দাঁড়িয়েছে।

জীবনের মোড় ঘুরিয়ে দেওয়া সেই ছবি দেখছেন মেয়ের সঙ্গে। ছবি: এপি
অনেক বেকার যুবককে চাকরি দিয়েছেন আত্তার। তবে সিরীয় শরণার্থীদের অগ্রাধিকার দেন। ১৬জন শরণার্থী তাঁর এখানে কাজ করেন।

ব্যস্ততা লেগে রয়েছে দিনভর। ছবি: এপি
আত্তার বলেছেন, ‘‘ভাবতেই পারিনি আমার এত বন্ধু দুনিয়ায় ছড়িয়ে রয়েছে। আমার জীবন পালটে গিয়েছে। কিন্তু বাকিরা? সকলের পাশে দাঁড়ানোর চেষ্টা করি। নিজের সবটুকু দিয়ে সাহায্য করব সকলকে।’’

মোবাইলেও ধরা রয়েছে সেই অতীত। ছবি: এপি
এখনও ফোনে সেই ছবি আত্তার রেখে দিয়েছেন। বলছেন, অতীতকে ভুলে গেলে তা হবে ক্ষমার অযোগ্য অপরাধ। আর সেই সাংবাদিক সিমোনারসন? তিনি কী বলছেন? ছোট্ট জবাব— ‘‘আমার কাজ এখনও শেষ হয়নি।’’